Predkladacia správa

Slovenská republika ako členská krajina Medzinárodného menového fondu (ďalej len MMF) bola požiadaná o stanovisko vo veci odpustenia dlhu Libérie zo strany MMF. Oddlženie Libérie sa zrealizuje v prípade, že MMF získa od členských štátov súhlas na presun 530 mil. SDR (cca. 19,6 mld. SKK). Podiel SR na oddlžení Libérie predstavuje 1,6 mil. SDR (cca. 59,7 mil. SKK).

Vzhľadom na donorskú pozíciu SR v MMF, ako aj predbežný súhlas väčšiny členov Belgickej konštituencie MMF, do ktorej SR patrí, odporúčame schváliť návrh na riešenie odpustenia dlhu Libérie voči MMF. Zároveň v zmysle zákona Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov navrhujeme poveriť NBS realizáciou operácií vyplývajúcich z participácie Slovenskej republiky na riešení odpustenia dlhu Libérie voči Medzinárodnému menovému fondu. 

Materiál bol predmetom medzirezortného pripomienkového konania. 

Predkladaný návrh nemá vplyv na verejné financie, ekonomický, environmentálny vplyv ani vplyv na zamestnanosť a podnikateľské prostredie. Z tohto dôvodu nie je súčasťou materiálu inak povinná doložka vplyvov.